Xorijiy aviakompaniyalarning havo kemalari uchun mo‘ljallangan aviakerosin mahsulotini bojxona rasmiylashtiruvidan o‘tkazish qoidalarini tasdiqlash to‘g‘risida

O‘zbekiston Respublikasi “Davlat bojxona xizmati to‘g‘risida”gi Qonunining (O‘zbekiston Respublikasi Oliy Majlisining Axborotnomasi, 1997-y., 9-son, 230-modda) 6-moddasi va O‘zbekiston Respublikasi Bojxona kodeksiga muvofiq O‘zbekiston Respublikasi Davlat bojxona qo‘mitasi qaror qiladi: 
 1. Xorijiy aviakompaniyalarning havo kemalari uchun mo‘ljallangan aviakerosin mahsulotini bojxona rasmiylashtiruvidan o‘tkazish qoidalari ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Qoidalar xorijiy aviakompaniyalarning havo kemalari uchun mo‘ljallangan aviakerosin mahsulotini O‘zbekiston Respublikasi bojxona hududiga olib kirish, saqlash va uni havo kemalariga quygan holda respublika hududidan olib chiqish tartibini belgilaydi.
 1. Mazkur Qoidalarda quyidagi asosiy tushunchalar qo‘llaniladi:
 aviakerosin mahsuloti — O‘zbekiston Respublikasida ishlab chiqarilmagan, xorijiy aviakompaniyalarning havo kemalariga quyish uchun chetdan olib kelingan aviakerosin;
 bojxona omborining egasi — bojxona ombori faoliyati bilan shug‘ullanish uchun litsenziyaga ega bo‘lgan O‘zbekiston Respublikasi yuridik shaxsi;
 deklarant — aviakerosin mahsulotini va transport vositalarini o‘z nomidan deklaratsiyalovchi shaxs yoxud uning nomidan aviakerosin mahsuloti va transport vositalari deklaratsiyalanayotgan shaxs; 
 maxsus transport — bojxona omboridan aviakerosin mahsulotini olib havo kemasiga quyish uchun yetkazib beradigan maxsus transport vositasi;
 xizmat ko‘rsatuvchi — “O‘zbekiston havo yo‘llari” milliy aviakompaniyasining aeroportlari;
 havo kemasi — xorijiy aviakompaniyalarga tegishli bo‘lgan havo kemasi.
 hududiy bojxona organlari — O‘zbekiston Respublikasi Davlat bojxona qo‘mitasining Qoraqalpog‘iston Respublikasi, viloyatlar bo‘yicha boshqarmalari va “Toshkent — AERO” ixtisoslashtirilgan bojxona kompleksi.
 2. Aviakerosin mahsulotini chetdan O‘zbekiston Respublikasi hududiga olib kirish, bojxona nazorati ostida belgilangan joyga yetkazish va tanlangan bojxona rejimiga joylashtirilgunga qadar vaqtincha saqlash O‘zbekiston Respublikasi Bojxona kodeksi, Vazirlar Mahkamasining 2003-yil 20-noyabrdagi 523-son qarori (O‘zbekiston Respublikasi qonun hujjatlari to‘plami, 2003-y., 22-son, 224-modda) bilan tasdiqlangan Bojxona ombori faoliyatini litsenziyalash to‘g‘risida nizom talablari asosida amalga oshiriladi. 
 3. Aviakerosin mahsuloti belgilangan joyga yetkazilganidan so‘ng, uning bojxona rasmiylashtiruvi hududiy bojxona organlarining tashqi iqtisodiy faoliyat bojxona postlari tomonidan amalga oshiriladi. 
 4. Aviakerosin mahsuloti qoida tariqasida bojxona omboriga “vaqtincha saqlash” yoki “bojxona ombori” bojxona rejimida joylashtiriladi. 
 Bojxona omboridan aviakerosin mahsulotini olib chiqish tanlangan bojxona rejimiga muvofiq qonunchilik hujjatlarida belgilangan shartlar asosida amalga oshiriladi.
 5. Havo kemalariga quyish uchun mo‘ljallangan aviakerosin mahsuloti “reeksport” bojxona rejimiga joylashtiriladi.
 6. Aviakerosin mahsulotini “reeksport” bojxona rejimiga rasmiylashtirish hududiy bojxona organi tomonidan berilgan ruxsatnoma raqami va sanasini bojxona yuk deklaratsiyasining 44-grafasida qayd etish asosida amalga oshiriladi.
 7. “Reeksport” bojxona rejimiga joylashtirishga ruxsatnoma berish qonunchilik hujjatlarida belgilangan tartibda amalga oshiriladi. 
 8. Havo kemasiga quyish uchun aviakerosin mahsuloti bojxona omboridan maxsus transportga yuklanadi. Yuklash yakunlangach ilovaga muvofiq 4 nusxada aviakerosin mahsuloti maxsus transportga yuklanganligi to‘g‘risida dalolatnoma (bundan buyon matnda dalolatnoma deb yuritiladi) bojxona omborining egasi tomonidan tuziladi. Dalolatnomaning I bo‘limi 1 — 4-bandlari, 5-bandining “a” — “g” va “j” ustunlari bojxona omborining egasi tomonidan to‘ldiriladi. 
 Dalolatnomaning II bo‘limi yuklash yakunlangach to‘ldiriladi.
 9. Dalolatnomaning 1-nusxasi bojxona omborida qoladi, 2, 3 va 4 — nusxalari aviakerosin mahsulotini havo kemasiga quyilganligi to‘g‘risidagi ma’lumotlar qayd qilinishi uchun havo kemasiga quyish joyigacha yetkaziladi. 
 10. Bojxona omboridan maxsus transportga yuklangan aviakerosin mahsuloti havo kemasiga quyilgunga qadar bojxona omborida saqlanayotgan tovar sifatida qaraladi.
 11. Aviakerosin mahsuloti qonunchilik hujjatlari talablari asosida bojxona omborida saqlanishi va undan olib chiqilishi uchun bojxona omborining egasi, maxsus transportdan havo kemasiga quyilishi uchun xizmat ko‘rsatuvchi javobgardir.
 12. Havo kemasiga aviakerosin mahsulotini quyish jarayonida bojxona nazorati hududiy bojxona organlarining tashqi iqtisodiy faoliyat bojxona posti mansabdor shaxsi tomonidan amalga oshiriladi.
 13. Maxsus transportdan havo kemasiga aviakerosin mahsulotini quyishda dalolatnomaning 5-bandi “d” va “e” ustunlari hamda III bo‘limi to‘ldiriladi. 
 Dalolatnomaning 5-bandi “d” va “e” ustunlari xizmat ko‘rsatuvchi vakili tomonidan to‘ldiriladi.
 14. To‘liq ma’lumotlar aks ettirilgan dalolatnomaning:
 2-nusxasi bojxona nazorati va rasmiylashtiruvi amalga oshiriladigan bojxona postida alohida yig‘ma jildda saqlash uchun olib qolinadi;
 3-nusxasi bojxona omboriga joylashtirilgan va bojxona omboridan olib chiqilgan aviakerosin mahsulotining hisobini yuritish uchun bojxona omborining egasiga qaytariladi;
 4-nusxasi bojxona rasmiylashtiruvini amalga oshirishda bojxona postiga taqdim qilish uchun deklarantga beriladi.
 15. Dalolatnoma qat’iy hisobda turuvchi blank hisoblanib, 5 yil muddat davomida saqlanadi.
 16. Aviakerosin mahsulotini “reeksport” bojxona rejimiga joylashtirish uchun uning havo kemasiga quyilgan kunidan boshlab uch ish kunidan kechiktirmasdan bojxona rasmiylashtiruvini amalga oshiradigan bojxona postiga deklarant tomonidan ushbu rejimga rasmiylashtirish uchun to‘ldirilgan bojxona yuk deklaratsiyasi bilan birga quyidagi hujjatlarning nusxalari taqdim qilinishi lozim: 
 dalolatnomaning 4-nusxasi;
 tovarning kuzatuv hujjatlari.
 Hujjatlarning nusxalari deklarant tomonidan tasdiqlanishi lozim.
 161. Deklarant o‘z xohishiga ko‘ra aviakerosin mahsulotini “reeksport” bojxona rejimiga rasmiylashtirishni elektron shaklda amalga oshirish huquqiga ega. 
 Bunday hollarda bojxona rasmiylashtiruvi amalga oshiriladigan bojxona postiga bojxona yuk deklaratsiyasi mazkur Qoidalarning 16-bandida qayd etilgan hujjatlar deklarantning elektron raqamli imzosi bilan tasdiqlangan holda “Tovarlarni elektron deklaratsiyalash” avtomatlashtirilgan axborot tizimi orqali taqdim etiladi.
 17. Bir havo kemasiga bitta dalolatnoma bo‘yicha quyilgan aviakerosin mahsuloti bitta turkum hisoblanadi. Bojxona yuk deklaratsiyasi har bir turkum uchun alohida rasmiylashtiriladi.
 18. “Vaqtincha saqlash” va “bojxona ombori” bojxona rejimlariga joylashtirilgan aviakerosin mahsuloti havo kemasiga quyilgandan keyin uni “reeksport” bojxona rejimiga rasmiylashtirishda bojxona yuk deklaratsiyasining 37-grafasidagi oxirgi bo‘limida tovarlarni olib o‘tish xususiyatining “07” kodi ko‘rsatiladi. 
 19. Bojxona omborining egasi bojxona omboriga joylashtirilgan va undan chiqarilgan aviakerosin mahsulotining hisobini Vazirlar Mahkamasining 2003-yil 20-noyabrdagi 523-son qarori bilan tasdiqlangan Bojxona ombori faoliyatini litsenziyalash to‘g‘risida nizomda belgilangan tartibda yuritadi hamda har chorak yakuni bo‘yicha bojxona rasmiylashtiruvini amalga oshiradigan bojxona postiga hisobot taqdim qilib boradi. 
 20. Ushbu Qoidalar talablarini buzgan shaxslar qonunchilik hujjatlarida belgilangan tartibda javobgarlikka tortiladilar.
 21. Mazkur Qoidalar “O‘zbekiston havo yo‘llari” milliy aviakompaniyasi bilan kelishilgan.